На основу члана 42а став 3. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о условима и начину остваривања права на кредитну подршку**

Члан 1.

У Правилнику о условима и начину остваривања права на кредитну подршку („Службени гласник РС”, бр. 48/17, 88/17, 84/18 и 23/19), у члану 4. тач. 1) и 2) мењају се и гласе:

„1) да је рок отплате кредита највише три године за кредите одобрене за развој сточарства који обухвата набавку: телади и јунади за тов телесне масе до 300 kg, квалитетних приплодних грла у овчарству и козарству, јагњади за тов телесне масе до 20 kg, јаради за тов телесне масе до 15 kg, квалитетних приплодних грла у свињарству, прасади за тов телесне масе до 25 kg, квалитетних родитељских јата живине (кокошке, ћурке, гуске, патке, бисерке), једнодневних пилића за тов, ројева пчела стандардно формираних на пет рамова и пчелиње матице са или без кошница и рибље млађи за тов; као и за кредите одобрене за намену из члана 2. став 1. тач. 2)–4) овог правилника;

2) да је рок отплате кредита највише од три до пет година за кредите одобрене за развој сточарства који обухвата набавку квалитетних приплодних јуница и квалитетних приплодних крава старости до пет година, као и за кредите одобрене за намену из члана 2. став 1. тачка 5) овог правилника;”.

У тачки 8) после речи: „кредита” додају се запета и речи: „као и да за кредит за набавку квалитетних приплодних јуница и квалитетних приплодних крава старости до пет година може да се одобри одложени рок враћања главнице до две године, који се укључује у рок отплате кредита”.

Тачка 12) мења се и гласи:

„12) да пун износ премије осигурања за прве три године отплате кредита пада на терет лица из члана 3. овог правилника, ако се право на кредитну подршку користи за набавку квалитетних приплодних јуница и квалитетних приплодних крава старости до пет година, а лице нема важећу полису осигурања, као и да пун износ премије осигурања пада на терет лица из члана 3. овог правилника ако нема важећу полису осигурања до отплате кредита, односно док су животиње у његовом власништву, ако се право на кредитну подршку користи за набавку других животиња;”.

После тачке 12) додаје се тачка 13) која гласи:

„13) да је добављач предмета кредита правно лице или предузетник који обавља трговину, осим ако је предмет кредита набавка животиња када добављач може бити и пољопривредник који је регистрован у складу са прописом којим се уређује пољопривреда и рурални развој и који у погледу пољопривредних производа који су предмет регистрације и предмет кредита има статус трговца у складу са законом којим се уређује трговина, као и осим када је предмет кредита набавка половног атестираног теретног возила за превоз уграђених кошница пчела када добављач може бити било које лице.”.

Члан 2.

Члан 12. мења се и гласи:

„Уз захтев за одобрење кредита за развој сточарства за набавку животиња из члана 6. овог правилника, пре пуштања кредита у течај, подноси се предрачун за набавку животиња, као и друга документација у складу са пословном политиком банке.

Ако је добављач предмета кредита физичко лице, уз захтев за одобрење за набавку животиња из члана 6. став 1. тач. 3)–11) овог правилника, пре пуштања кредита у течај, подноси се предуговор о купопродаји наведених животиња, односно изјава подносиоца захтева дата под пуном материјалном и кривичном одговорношћу да ће средства искористити за намене наведене у захтеву, као и друга документација у складу са пословном политиком банке.

После пуштања кредита у течај, за набавку животиња из члана 6. овог правилника, банци се доставља следећа документација:

1) копија уверења о пореклу и производним особинама квалитетне приплодне животиње (педигре) за квалитетна приплодна грла, а за увозна грла копија оригиналног педигреа из земље извозника;

2) копија одговарајућег документа о пореклу увеженог јата живине издатог од надлежног органа земље извознице, а оригинал потврде на увид;

3) копија потврде о контроли јата живине у одгоју издате од стране овлашћене установе за селекцију и репродукцију животиња, а оригинал потврде на увид;

4) копија пасоша за говеда којим се утврђује да је извршено обележавање и регистрација говеда, односно њихово праћење кретања (оригинал пасоша за говеда на увид, а за увозна грла копија оригиналног пасоша из земље извознице) и доказ да су говеда евидентирана у Централној бази података о обележавању животиња, односно копија одговарајуће потврде о извршеном обележавању и регистрацији свиња, оваца и коза, односно копија одговарајуће потврде о извршеној вакцинацији живине против Атипичне куге живине – Њукастл болести, издата у складу са законом којим се уређује ветеринарство и прописима донетим за његово спровођење;

5) копија уверења о здравственом стању животиња складу са законом којим се уређује ветеринарство и прописима донетим за његово спровођење;

6) копија рачуна за набављени предмет кредита и оригинал рачуна на увид, a ако је добављач животиња из члана 6. став 1. тач. 3)–11) овог правилника физичко лице, може се доставити само копија уговора о купопродаји за набављени предмет кредита и оригинал купопродајног уговора на увид;

7) винкулирана полиса осигурања у корист банке за животиње из члана 6. тач. 1)–8) овог правилника које су осигуране од ризика угинућа од болести или несрећног случаја, ризика принудног клања због болести или несрећног случаја, када животињи прети непосредна опасност да угине и клање се врши ради искоришћења, односно смањења штете (принудно клање из нужде), ризика принудног клања или убијања када због болести или несрећног случаја животињи не прети непосредна опасност да угине, али је постала неупотребљива за било коју сврху и нема изгледа да се то стање лечењем измени, па је даље држање постало из економских разлога нерентабилно (принудно клање из економских разлога, које се може одобрити само код оних хроничних обољења која су имала свој почетак и била лечена након почетка обавезе осигуравача) и ако висина годишњих премијских стопа није већа од висине утврђене у Прилогу – Висина годишњих премијских стопа које субвенционише Министарство у пуном износу, који је одштампан уз овај правилник и чини његов саставни део;

8) друга документација у складу са пословном политиком банке.

Ако је добављач правно лице, односно предузетник који обавља трговину, документација из става 3. овог члана, доставља се банци најкасније у року од 30 дана од дана испоруке предмета кредита, а ако је добављач пољопривредник који има статус трговца у складу са законом којим се уређује трговина, документација из става 3. овог члана, доставља се банци у року од 60 дана од дана пуштања кредита у течај.

Полиса осигурања из става 3. тачка 7) овог члана закључује се са друштвом за осигурање које је са Министарством закључило уговор.”.

Члан 3.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-135/2017-09

У Београду, 10. марта 2020. године

Министар,

**Бранислав Недимовић,** с.р.